[pic] | EVROPSKA KOMISIJA |

Bruselj, 20.4.2011

COM(2011) 224 konč.

2011/0091 (NLE)

Predlog

UREDBA SVETA

o spremembi Uredbe Sveta (ES) št. 521/2008 o ustanovitvi Skupnega podjetja za gorivne celice in vodik

OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

Skupne tehnološke pobude (JTI) so v Sedmem okvirnem programu (7OP)[1] uvedene na podlagi člena 187 PDEU (prej člen 171 Pogodbe ES) kot način vzpostavitve javno-zasebnih partnerstev na področju raziskav na evropski ravni. JTI so izraz resne zaveze EU za usklajevanje raziskovalnih prizadevanj, krepitev evropskega raziskovalnega prostora in doseganje ciljev konkurenčnosti Evrope.

Skupno podjetje za gorivne celice in vodik (v nadaljnjem besedilu: Skupno podjetje za GCV) je bilo ustanovljeno z Uredbo Sveta (ES) št. 521/2008 z dne 30. maja 2008. Trije člani, Industrijsko združenje, raziskovalno združenje in Evropska komisija, si delijo financiranje upravnih stroškov in stroškov poslovanja.

Že od začetka je bil pogoj za sodelovanje industrije, da ta financira 50 % tekočih stroškov (skupaj s Komisijo) in da je stvarni prispevek industrije k stroškom poslovanja najmanj enak višini finančnega prispevka Komisije.

Skupno podjetja za GCV je od ustanovitve objavilo tri razpise za zbiranje predlogov: prvega v vrednosti 28,1 mio EUR, drugega v vrednosti 73,1 mio EUR in tretjega v vrednosti 89,1 mio EUR. Določba o enaki višini prispevka industrije za stroške poslovanja pomeni, da mora industrija kriti prispevke tudi drugim udeležencem (vključno z univerzami, raziskovalnimi središči, javnimi organi itn.) za vse vrste dejavnosti (vključno s temeljnimi raziskavami).

Zato je treba za prva dva razpisa za zbiranje predlogov Skupnega podjetja za GCV najvišje ravni financiranja sistematično oceniti in znižati za vse udeležence. V prvih dveh razpisih za zbiranje predlogov je bila posledica zahteve po enaki višini prispevka znatno znižanje povračila neposrednih stroškov: za velika podjetja s 50 % na 33 % prispevka Skupnega podjetja za GCV ter za MSP in raziskovalne organe s 75 % na 50 %.

Te ravni financiranja so znatno nižje kot v 7OP (vključno z evropskim programom za okolju prijazne avtomobile za električna akumulatorska vozila) ter v programih za raziskave in razvoj na področju gorivnih celic in vodika zunaj Evrope. Zaradi nizke ravni financiranja ter finančne in gospodarske krize, ki vpliva na industrijo na področju tehnologije prihodnosti, je sedanja stopnja udeleženosti v ukrepih Skupnega podjetja za GCV nižja od prvotnih pričakovanj. Če ne bo prišlo do sprememb, se pričakuje splošna izguba interesa tako industrije kot raziskovalne skupnosti.

Poleg tega se spodbujajo, v več primerih pa tudi pričakujejo prispevki za projekte iz javnih nacionalnih in regionalnih virov. Vendar pa veljavna uredba tega ne upošteva. Novo besedilo navaja, da mora biti za upoštevanje lastnega prispevka industrije in tudi prispevka drugih pravnih oseb, ki sodelujejo v dejavnosti, njegova višina enaka sredstvom EU.

Ker bo v primeru ponavljajočega se nezadostnega financiranja Komisija najprej preučila situacijo in se nato odločila o primernih ukrepih, ki jih bo sprejela, se drugi pododstavek člena 12(7) Priloge k Uredbi (ES) št. 521/2008 „Komisija ...“ spremeni v „lahko Komisija ...“.

Poleg tega morajo industrija in raziskovalna združenja za tekoče stroške svoje prispevke v gotovini plačati v proračun Skupnega podjetja za GCV „vnaprej […] pred začetkom vsakega proračunskega leta“. Finančni sporazum, ki je bil med Komisijo in Skupnim podjetjem za GCV sklenjen po njegovi ustanovitvi, določa, da Komisija med finančnim letom plačuje izključno v obrokih. Pravično je, da za obe združenji veljajo enaki pogoji.

Trenutno se raven financiranja določi po vsaki oceni. Zaradi povišanja potrebne predvidljivosti za upravičence se uvede možnost navedbe najnižje ravni financiranja za posamezni razpis.

Cilj tega predloga je prilagoditev določb navedenim pogojem.

- Splošno ozadje

Tehnologije gorivnih celic in vodika (GCV) so obetavne, dolgoročne energetske možnosti, ki se lahko uporabijo v vseh gospodarskih sektorjih in ponujajo širok niz prednosti na področju energetske varnosti, prometa, okolja in učinkovitosti virov. Pričakuje se, da bodo pomembne pri prehodu EU v nizkoogljično družbo in pri doseganju cilja zmanjšanja emisij toplogrednih plinov za več kot 85 % do leta 2050.

Tehnologije gorivnih celic in vodika lahko končni uporabnik uporablja na različne načine: (i) za stacionarne naprave, npr. za pridobivanje elektrike in/ali toplote, (ii) v prometu, npr. za pogon vozil, avtobusov in vlakov in (iii) za prenosne naprave, npr. za napajanje prenosnih računalnikov in mobilnih telefonov. V zadnjih letih je industrija GCV močno napredovala tako pri tehnološkem razvoju na vseh navedenih področjih uporabe, zlasti pri povečanju učinkovitosti, kot pri zmanjšanju stroškov.

Tako na primer v prometnem sektorju, ki je najbolj opazen trg in ima velik potencial za zmanjšanje emisij toplogrednih plinov, nedavna poglobljena študija, pri kateri so bili uporabljeni dejanski podatki industrije, ugotavlja, da imajo električna vozila na gorivne celice in električna akumulatorska vozila velik potencial za zmanjšanje CO2 in lokalnih emisij ter da bodo navedena vozila do leta 2025 predstavljala izvedljivo in dopolnilno alternativo klasičnim vozilom z motorjem z notranjim zgorevanjem, s primernimi davčnimi oprostitvami in/ali spodbudami pa še prej. Študija tudi ocenjuje, da bo v naslednjih desetletjih strošek za distribucijo in prodajno infrastrukturo vodika znašal 5 % celotne cene električnega vozila na gorivne celice (1 000–2 000 EUR na avtomobil), kar je primerljivo z razvojem napajalne infrastrukture za električna akumulatorska vozila in hibridna vozila, ki se napajajo iz električnega omrežja, in upravičuje izgradnjo infrastrukture za vodik.

Za celovit izkoristek tehnologij GCV so še naprej potrebni neprekinjena in trdna javna podpora in spremljajoči ukrepi politik, da se presežejo obstoječe tehnološke, gospodarske in institucionalne ovire za njihovo široko komercializacijo. Kljub finančni krizi si največji konkurenti EU na tem področju (ZDA, Japonka, Južna Koreja in Kitajska) še naprej močno prizadevajo za odstranitev teh ovir s programi raziskav in tehnološkega razvoja (RTR), ukrepi politik in prizadevanji za komercializacijo.

Veljavne določbe na področju, na katero se nanaša predlog

Na podlagi člena 187 PDEU (prej člen 171 Pogodbe ES) so bila ustanovljena še štiri skupna podjetja: Čisto nebo, IMI, ARTEMIS in ENIAC. Za vsako izmed skupnih podjetij so določbe prilagojene posebni naravi njegovega področja dejavnosti.

Usklajenost z drugimi politikami in cilji Unije

Evropska komisija kot eno izmed pobud iz sporočila „Energetska politika za Evropo“[2] iz januarja 2007 razvija Evropski strateški načrt za energetsko tehnologijo (načrt SET)[3], namenjen usmerjanju inovacij na področju energetske tehnologije v prihodnjih desetletjih, razvoju učinkovitih tehnologij z manjšimi emisijami ogljika, vključno z gorivnimi celicami in vodikom, ter doseganju bolj trajnostnega energetskega sistema. Evropski parlament je maja 2007 sprejel pisno izjavo[4], v kateri institucije EU poziva, naj podprejo tehnologije gorivnih celic in vodika za uporabo v prenosnih in stacionarnih napravah ter v prometu, in sicer s partnerstvom z zainteresiranimi regijami in mesti, MSP ter organizacijami civilne družbe.

Predlagana uredba Sveta je skladna s politikami EU na področju raziskav. Uredba je skladna tudi s prenovljeno Lizbonsko strategijo[5] in barcelonskimi cilji, da bo EU raziskavam in razvoju do leta 2010 namenila 3 % svojega BDP. Sedmi okvirni program (7OP, 2007–2013) ima pomembno vlogo pri tem, da bi Evropa lahko dosegla te cilje. Odseva tudi soglasje, da mora Evropa podvojiti prizadevanja za izboljšanje donosov iz naložb v raziskave, tehnološki razvoj in predstavitvene dejavnosti, če želi postati konkurenčno in dinamično gospodarstvo, ki temelji na znanju.

Pobuda je del obsežne, ambiciozne strategije EU, namenjene odpravljanju vrzeli v inovacijah, ki vključuje predlog za ustanovitev Evropskega tehnološkega inštituta.

2. REZULTATI POSVETOVANJ Z ZAINTERESIRANIMI STRANMI IN OCENE UČINKA

Posvetovanje z zainteresiranimi stranmi in uporaba strokovnega znanja |

SE NE UPORABLJA |

Ocena učinka SE NE UPORABLJA |

3. PRAVNI ELEMENTI PREDLOGA

Povzetek predlaganih ukrepov

Predlog vključuje Uredbo Sveta o spremembi Uredbe Sveta o ustanovitvi Skupnega podjetja za gorivne celice in vodik.

Pravna podlaga Pravna podlaga tega predloga je člen 187 Pogodbe o delovanju Evropske unije. |

Subsidiarnost in sorazmernost SE NE UPORABLJA |

Izbira instrumenta |

Uredba Sveta o spremembi Uredbe Sveta (ES) št. 521/2008. |

4. POSLEDICE ZA PRORAČUN

V primerjavi s proračunom, ki je bil na začetku sprejet za to uredbo Sveta, ni finančnih posledic. Predlagane spremembe bodo izboljšale možnosti za morebitno uporabo predvidenega proračuna.

Prispevek EU v skupni višini 470 milijonov EUR bo izhajal iz naslednjih proračunskih vrstic posebnega programa „Sodelovanje“ 7OP: energija; nanoznanosti, nanotehnologije, materiali in nove proizvodne tehnologije; promet (vključno z aeronavtiko) in okolje (vključno z aeronavtiko) v GD RTD ter promet v GD MOVE in energija v GD ENER.

5. NEOBVEZNI ELEMENTI

[…]

2011/0091 (NLE)

Predlog

UREDBA SVETA

o spremembi Uredbe Sveta (ES) št. 521/2008 o ustanovitvi Skupnega podjetja za gorivne celice in vodik (Besedilo velja za EGP)

SVET EVROPSKE UNIJE JE –

ob upoštevanju Pogodbe o delovanju Evropske unije ter zlasti členov 187 in 188 Pogodbe,

ob upoštevanju predloga Evropske Komisije,

ob upoštevanju mnenja Evropskega parlamenta[6],

ob upoštevanju mnenja Evropskega ekonomsko-socialnega odbora[7],

ob upoštevanju naslednjega:

1. Skupno podjetje za gorivne celice in vodik (v nadaljevanju: Skupno podjetje za GCV) sta 30. maja 2008 ustanovila ustanovna člana – Industrijsko združenje in Komisija.

2. Raziskovalno združenje je postalo član Skupnega podjetja za GCV 14. julija 2008. To združenje k ciljem Skupnega podjetja za GCV prispeva finančno in stvarno. Ob upoštevanju posebne sestave Skupnega podjetja za GCV in njegovih pravil, narave, ciljev in obsega dejavnosti lahko člani raziskovalnega združenja uporabljajo dosežene rezultate enako kot člani Industrijskega združenja. Zato je stvarne prispevke Industrijskega in raziskovalnega združenja upravičeno šteti za enakovredne.

3. Ker je raziskovalno združenje postalo član Skupnega podjetja za GCV, je primerno šteti, da so stvarni prispevki raziskovalnih organizacij (vključno z univerzami in raziskovalnimi središči) enaki višini prispevka Skupnosti v smislu člena 12(3) Statuta.

4. Skupno podjetje za GCV deluje več kot dve leti; v tem času je bil sklenjen celotni operativni krog objave razpisov za zbiranje predlogov, ocene predlogov, pogajanj o sredstvih in sklenitve sporazumov o dodelitvi sredstev. Izkušnje iz tega obdobja kažejo, da je bilo treba najvišje ravni financiranja v projektih Skupnega podjetja za GCV za vse udeležence znatno znižati. Zato je bila stopnja udeležbe v ukrepih Skupnega podjetja za GCV znatno nižja od začetnih pričakovanj.

5. V skladu s členom 26 Priloge k Uredbi (ES) št. 521/2008 o ustanovitvi Skupnega podjetja za gorivne celice in vodik[8] je upravni odbor odobril spremembe te uredbe.

6. S tem, ko bi stvarne prispevke pravnih oseb, ki sodelujejo v dejavnostih podjetja, šteli za enakovredne, bi se priznalo članstvo raziskovalnega združenja in izboljšale ravni financiranja ob hkratnem upoštevanju osnovnega načela o enaki višini prispevka ter potrebe po uporabi pravičnih in uravnoteženih zmanjšanj prispevkov za različne vrste udeležencev.

7. Tekoče stroške programske pisarne Skupnega podjetja zagotovijo njegovi trije člani. Primerno je določiti enak plačilni načrt za vse člane Skupnega podjetja.

8. Komisija mora imeti določeno mero prožnosti pri sprejemanju ukrepov v primeru nezadostne enakovrednosti financiranja.

9. Trenutno se raven financiranja določi po vsaki oceni prejetih predlogov. Da se upravičencem omogoči oceno obsega potencialnega financiranja, je treba določiti možnost za določitev najnižje ravni financiranja za posamezni razpis.

10. Uredbo (ES) št. 521/2008 je zato treba ustrezno spremeniti –

SPREJEL NASLEDNJO UREDBO:

Člen 1

Uredba (ES) št. 521/2008 se spremeni v skladu s Prilogo k tej uredbi.

Člen 2

Ne glede na člen 12(3) Priloge k Uredbi št. 521/2008 Uredba o spremembi ne vpliva na pravice in obveznosti iz sporazumov o dodelitvi sredstev in drugih pogodb, ki jih je sklenilo Skupno podjetje pred datumom začetka veljavnosti te uredbe. Zlasti ne vpliva na zgornje meje financiranja, ki so tam določene.

Člen 3

Ta uredba začne veljati dvajseti dan po objavi v Uradnem listu Evropske unije .

Vendar se točka 3(a) Priloge uporablja od 14. julija 2008.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

Uredba (ES) št. 521/2008 se spremeni:

11. Člen 6 se spremeni:

(a) odstavek 2 se nadomesti z naslednjim:

„2. „Skupno podjetje za GCV ima lahko lastno službo za notranjo revizijo.“

Priloga k Uredbi (EC) št. 521/2008 se spremeni:

12. Člen 2 se spremeni:

(a) prva in druga alinea člena 2 se nadomestita z naslednjim:

„– zagotovi, da je njegov prispevek k finančnim sredstvom Skupnega podjetja za GCV v skladu s členom 12 tega statuta plačan vnaprej kot prispevek v gotovini in krije 50 % tekočih stroškov Skupnega podjetja za GCV, denar pa je v proračun Skupnega podjetja za GCV nakazan v dogovorjenih obrokih,

– zagotovi, da je prispevek industrije k izvajanju dejavnosti RTR, ki jih financira Skupno podjetje za GCV, skupaj s prispevki ostalih upravičencev najmanj enak višini prispevka Unije,“;

(b) četrta alinea drugega pododstavka odstavka 3 se nadomesti z naslednjim:

„– zagotovi, da je njegov prispevek k finančnim sredstvom Skupnega podjetja za GCV v skladu s členom 12 tega statuta plačan vnaprej kot prispevek v gotovini in krije 1/12 tekočih stroškov Skupnega podjetja za GCV, denar pa je v proračun Skupnega podjetja za GCV nakazan v dogovorjenih obrokih.“.

13. Člen 12 se spremeni:

(a) odstavek 3 se nadomesti z naslednjim:

„3. Stroški poslovanja Skupnega podjetja za GCV se krijejo s finančnimi prispevki Unije in s stvarnimi prispevki pravnih oseb, ki sodelujejo v dejavnostih. Prispevek sodelujočih pravnih oseb je najmanj enak višini finančnega prispevka Unije.

Prejemki se obravnavajo v skladu Pravili za udeležbo iz Sklepa št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013)[9]. Ta določba se uporablja od datuma, ko je raziskovalno združenje postalo član Skupnega podjetja za GCV.“;

(b) odstavek 7 se spremeni:

(i) drugi in tretji pododstavek se nadomestita z naslednjim:

„Če se v oceni ugotovi, da stvarni prispevek sodelujočih pravnih oseb ne dosega zahtevane ravni, lahko Komisija naslednje leto zmanjša svoj prispevek.

Če se ugotovi, da stvarni prispevek sodelujočih pravnih oseb dve leti zapored ne doseže zahtevane ravni, lahko Komisija Svetu predlaga prenehanje delovanja Skupnega podjetja za GCV.“

14. V členu 15 se doda naslednji odstavek 4:

„4. Upravni odbor se lahko odloči, da določi najnižje ravni financiranja za vsako kategorijo udeležencev za posamezni razpis za zbiranje predlogov.“

OCENA FINANČNIH POSLEDIC ZAKONODAJNEGA PREDLOGA

Ta predlog za spremembo ne vpliva na proračun EU.

(Člen 28 Finančne uredbe in člen 22 Pravil za izvajanje)

[1] UL L 412, 30.12.2006, str. 1.

[2] „Energetska politika za Evropo“ COM(2007) 1 konč.; 10. januar 2007.

[3] K Evropskemu strateškemu načrtu za energetsko tehnologijo; COM(2006) 847 konč.; 10. januar 2007.

[4] Pisna izjava na podlagi pravila 116 Poslovnika o vzpostavitvi ekološkega vodikovega gospodarstva in tretji industrijski revoluciji v Evropi s partnerstvom zainteresiranih regij in mest, malih in srednjih podjetij in organizacij civilne družbe, Evropski parlament 0016/2007, maj 2007.

[5] COM(2005) 24.

[6] UL C […], […], str.[…].

[7] UL C […], […], str.[…].

[8] UL L 153, 12.6.2008, str. 1.

[9] UL L 412, 30.12.2006, str. 1.